ADB คงคาดการณ์ GDP ไทยปีนี้โต 3.5% ก่อนขยายตัวเป็น 3.6% ในปี 61
ADB คงคาดการณ์ GDP ไทยปีนี้โต 3.5% ก่อนขยายตัวเป็น 3.6% ในปี 61
29 เม.ย. 2560

ธนาคารพัฒนาเอเชีย (ADB) ประจำประเทศไทย เปิดเผยว่า คาดเศรษฐกิจไทยในปี 60 จะขยายตัว 3.5% และ 3.6% ในปีถัดไป เนื่องจากการขยายตัวที่ดีขึ้นของเศรษฐกิจในกลุ่มประเทศอุตสาหกรรมหลัก การบริโภคภายในประเทศที่ขยายตัวต่อเนื่อง ตลอดจนการดำเนินโครงการลงทุนขนาดใหญ่ของภาครัฐในโครงสร้างพื้นฐาน ทั้งนี้ราคาข้าวในตลาดโลกที่ค่อยๆปรับขึ้นจะเป็นอีกหนึ่งกลไกที่ช่วยเร่งการเติบโตของเศรษฐกิจไทย
ขณะที่คาดการณ์อัตราการขยายตัวเศรษฐกิจ (GDP) ของภูมิภาคเอเชียและแปซิฟิกจะเติบโต 5.7% ในปี 60 และปี 61 ซึ่งลดลงจากปี 59 โดยความเสี่ยงต่อแนวโน้มเศรษฐกิจของเอเชีย ได้แก่ อัตราดอกเบี้ยสหรัฐที่เพิ่มสูงขึ้น จะส่งผลกระทบต่อเงินทุนไหลออก ถึงแม้ความเสี่ยงดังกล่าวได้รับการบรรเทาลงจากสภาพคล่องอันล้นเหลือทั่วทั้งภูมิภาค ทั้งนี้ ผลกระทบจากนโยบายทางการเงินตึงตัวน่าจะเป็นแบบค่อยเป็นค่อยไป ทำให้รัฐบาลต่างๆ ในเอเชียและแปซิฟิกมีเวลาเตรียมรับมือกับสถานการณ์ดังกล่าวอย่างเพียงพอ
ส่วนเศรษฐกิจที่มีอัตราแลกเปลี่ยนแบบลอยตัวอาจประสบกับภาวะค่าเงินที่ลดต่ำลงมากขึ้น และตามด้วยเงินเฟ้อที่เพิ่มสูงขึ้น ในขณะเดียวกันการบริหารค่าเงินอาจทำให้ความสามารถทางการแข่งขันด้านราคาสินคาส่งออกลดต่ำลง ส่วนหนี้ครัวเรือนในประเทศของเศรษฐกิจเอเชียบางประเทศอาจมีความเสี่ยงเพิ่มขึ้น